Torsdag kveld landet Eidur Gudjohnsen på Molde lufthavn.

Ifølge Romsdals Budstikke skal islendingen gjennomgå medisinske tester allerede torsdag kveld med tanke på en overgang til Molde.

– Det føles bra å være på plass. Ingenting er klart ennå, men jeg er i alle fall her. Så får vi se hvordan det går, fortalte Gudjohnsen til Rbnett på Årø torsdag kveld.

Vil spille seg i EM-form

Gudjohnsen har stått uten kontrakt etter sitt opphold i den kinesiske klubben Shijiazhuang Ever Bright.

Den 37 år gamle islandske landslagsspilleren ønsker å holde seg i form frem mot EM-sluttspillet i Frankrike til sommeren.

Imponerende CV

Etter å ha vunnet ligaen med PSV i 1997 gikk turen via Bolton og videre til Chelsea, hvor det ble Premier League-titler i både 2005 og 2006. Dette vekket naturlig nok interesse hos enda større klubber, og sommeren 2006 flyttet lysluggen til Spania og Barcelona hvor han var med å vinne fem titler, blant annet ligamesterskap, cupmesterskap og Mesterliga-triumf i 08/09-sesongen.

De seneste årene har Gudjohnsen reist fra klubb til klubb i blant annet England, Frankrike, Hellas, Belgia og sist Kina.